Taxi verhogings knyp - Transport - Windhoek Express
Wednesday, December 12th, 2018 09:51:41
Met salarisse wat al meer moet rek, trek baie pendelaars swaar aan die nuwe taxitariewe.
10 September 2018 | Transport
"[Die] verhoging beteken ek kan 5% van my salaris nie meer op ander noodsaaklikhede spandeer nie," - Pendelaar, Windhoek
In hierdie argieffoto wag taxi-operateurs vir kliënte by Wernhil Park se taxistaanplek. Foto Nampa
Yolanda Nel - Pendelaars trek sedert verlede Saterdag swaar met die 20% verhoging op taxitariewe.
"'n Verhoging van 20% op vervoerkostes beteken ek kan 5% van my salaris nie meer op ander noodsaaklikhede spandeer nie," het 'n Windhoekse pendelaar gesê. "Die N$160 wat ek elke maand ekstra op 'n taxi spandeer, klink dalk nie na veel nie, maar dit dit beteken minder brood vir my kinders wat skool toe gaan, en ook minder skoonmaakmiddels," sê sy.
Dié addisionele uitgawe sluit net haar kostes in om tussen haar huis en haar werk te pendel, en nie haar kinders wat van tyd tot tyd ook van 'n taxi gebruik maak nie.
"Ons salarisse koop al hoe minder en ons almal voel die knyp," sê sy en voeg by dat sy nie weet hoe om die geld in haar huishouding nog verder te rek nie.
Hoewel sy van busdienste gebruik kan maak, is dit algemeen bekend dat dit nie altyd 'n betroubare diens is nie en dat taxi's, hoewel duur, jou darem meestal op tyd by jou bestemming gaan kry.
Bustariewe was sedert 2013, N$6 per rit en het vir die eerste keer in Julie vanjaar na N$7.50 verhoog.
Voor verlede week se aankondiging oor die verhogings, is daar maande reeds gespekuleer oor wat dit sou wees, met sekere unies wat 'n verhoging van 50% geëis het. Die aankondiging het egter verlede week gekom dat die Padvervoerraad (RTB) op 20% besluit het. Dié aankondiging is egter gemaak voor Woensdag se brandstofverhoging van 'n gemiddel van 40c per liter.
Daarmee saam hou algemene lewenskostes aan toeneem.
Nampa het berig dat die 20% verhoging op taxidienste van toepassing is. Indien 'n passasier in die verlede N$10 betaal het, is dit nou N$12, terwyl 'n N$20 tarief jou nou N$24 uit die sak sal jaag. Diegene wat N$30 betaal het, sal nou moet N$36 opdok.
Percy Nally van die RTB het gesê 'n boekie sal teen Oktober opgestel word wat die nuwe tariewe uiteensit. 'n Beroep is op verbruikers gedoen om alle taxi-bestuurders wat meer as hierdie bedrae vra, by die polisie te rapporteer.